《仲夏愆雨稚苗告悴辄按先帝诏书绘龙请雨兼祷霍山淮渎二祠戊寅蒇祀己卯获雨谨成喜雨诗呈官属》
宋代·宋祁

盛夏挟骄阳，于以搆炎熯。歊尘坌天盖，烈御煽云汉。

稻颖茁然秀，涸流不胜灌。田畯恤岁功，释耒共愁叹。

太守忝农使，闭阁重惭惋。曾是谬政纲，曾是滥囚犴。

一食三失匕，冀亦思过半。驰祝诉群望，愿以身塞谴。

先帝隐民癠，致和格灵变。图龙著绘法，令甲布州县。

愚计不知出，奉行安敢慢。外日筑层坛，丙夜封舒雁。

奉匜再三跪，信辞靡虚荐。幸勿为龙羞，敢不报神眷。

翼日耿弗寐，徂野视宵奠。幽血粲静蠲，执事便传赞。

薄诚蒙昭享，距跃私自忭。回车未及税，云油默焉遍。

穷海遂涔涔，笼山兹漫漫。旱麓众卉苏，焦原暍氛散。

寸苗蔚如揠，新波鳞欲涣。何意一溉窘，有望千箱衍。

揆予乏嘉绩，圣诏仰成宪。恤祀神罔恫，昏作人胥劝。

抒藻拙言词，窃用慰群掾。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。